มาช้าดีกว่าไม่มา! NOK จ่อรับใบรับรอง AOC 23 มิ.ย.นี้
มาช้าดีกว่าไม่มา! NOK จ่อรับใบรับรอง AOC เป็นลำดับที่ 6 ในวันที่ 23 มิ.ย.นี้
20 มิ.ย. 2560

รายงานข่าวจาก บริษัทสายการบินนกแอร์ จำกัด (มหาชน) หรือ NOK เปิดเผยว่า ในวันที่ 23 มิ.ย.นี้ สำนักงานการบินพลเรือนแห่งประเทศไทย (กพท.) จะประชุมหารือร่วมกับสายการบินนกแอร์ เกี่ยวกับการออกใบรับรองผู้ดำเนินการเดินอากาศใหม่ (AOC) และจะสามารถสรุปผลการตรวจสอบเพื่อออกใบรับรองผู้ดำเนินการเดินอากาศใหม่ได้ในวันเดียวกัน
ทั้งนี้ สายการบินนกแอร์ จะเป็นสายการบินที่ 6 ที่ได้รับใบรับรอง AOC หลังจากสายการบินบางกอกแอร์เวยส์ สายการบินไทย สายการบินไทยแอร์เอเชีย สายการบินนกสกู๊ด และสายการบินแอร์เอเชียเอ็กซ์ ได้รับใบรับรอง AOC ไปก่อนหน้านี้
อนึ่ง กพท.ระบุว่า ภายในมิ.ย.จะมีสายการบินไทยสมายล์ และสายการบินไทยไลอ้อนแอร์ เป็นผู้รับใบรับรอง AOC ถัดไป รวมแล้วจะมี 8 สายการบินที่ได้รับใบรับรอง AOC และจะยื่นขอให้องค์กรการบินพลเรือนระหว่างประเทศ (ICAO) เข้ามาตรวจสอบหลังไทยได้เร่งแก้ไขข้อบกพร่องที่มีนัยสำคัญต่อความปลอดภัย (SSC) 33 ข้อของ ICAO